Wes-Indiese nasionale vrouekrieketspan

Die **Wes-Indiese nasionale vrouekrieketspan** (Engels: *West Indies women’s cricket team*, afgekort *West Indies Women* of *West Indies W*) is die nasionale vrouekrieketspan wat Wes-Indië in internasionale krieket verteenwoordig. Die span staan bekend as die Wes-Indiese Eilande of, in die omgangstaal, die Windies. Dit is ’n multinasionale krieketspan in ’n sportkonfederasie wat die onafhanklike lande Antigua en Barbuda, Barbados, Dominica, Grenada, Guyana, Jamaika, St. Kitts en Nevis, St. Lucia, St. Vincent en die Grenadine en Trinidad en Tobago, asook die oorsese gebiede Amerikaanse Maagde-eilande, Anguilla, Britse Maagde-eilande, Montserrat en Sint Maarten verteenwoordig. In die meeste van hierdie eilandstate is krieket die nasionale sport, hetsy *de facto* of *de jure*. Vervolgens gebruik die Wes-Indiese vrouekrieketspan nóg een van die lande se volksliedere, nóg een van hul vlae as ’n verteenwoordigende simbool; pleks daarvan gebruik die Wes-Indiese nasionale vrouekrieketspan sy eie vlag – dié van Krieket Wes-Indië (*CWI*, van Engels: *Cricket West Indies*) – en lied. In internasionale krieket is daar net twee ander spanne wat meer as een krieketland verteenwoordig: Engeland (vir beide Engeland en Wallis) en Ierland (vir beide die Republiek Ierland en Noord-Ierland).

Krieket word in Wes-Indië deur Krieket Wes-Indië  geadministreer. Hulle is die enigste volle lid van die Internasionale Krieketraad (IKR) in die Amerikas met toets-, EDI- en T20I-status. Wes-Indië se beste prestasies tot dusver is een Vrouekrieketwêreldbekereindstryd (in 2013) en een T20I-vrouewêreldbekertitel (in 2016). Wes-Indië is tans (Augustus 2025) negende op die IKR-vroue-eendagranglys en sesde op die Twintig20-vrouewêreldranglys.

## Beheerliggaam 
[duimnael|links|’n Kaart van [Krieket Wes-Indië se lidlande: Volle lede vertoon **vet**, onderlede in gewone skrif en geaffilieerde lede is *kursief*]]
Krieket Wes-Indië (KWI) is in 1920 as die Wes-Indiese Krieketbeheerraad gestig en is in 1996 in Wes-Indiese Krieketraad hernoem; sedert 2015 dra dié beheerliggaam die amptelike naam Krieket Wes-Indië. Dit is verantwoordelik vir die reël van krieket in Wes-Indië. Sedert 31 Mei 1926 is Wes-Indië ’n volle lid van die Internasionale Krieketraad (IKR).

Krieket Wes-Indië bestuur al die Wes-Indië-verteenwoordigende nasionale spanne, insluitende die mans, vroue en jeug. Hulle is ook verantwoordelik vir die bestuur en organisasie van toets-, EDI- en T20I-reekse teen ander spanne, en die reël van internasionale wedstryde tuis. Daarbenewens is KWI verantwoordelik vir inkomsteverkryging deur die verkoop van kaartjies, borgskappe en uitsaairegte, veral in verband met die Wes-Indiese span.

Kinders en jongmense word reeds op skool aan krieket bekend gestel en na gelang van hul belangstelling en talent begin hulle met hul afrigting. Net soos ander krieketlande beskik Wes-Indië oor ’n o/19-nasionale span wat aan die o/19-vrouekrieketwêreldbeker deelneem.

## Geskiedenis 
### Oorsprong 
Terwyl Jamaika en Trinidad en Tobago op hul eie aan die Vrouekrieketwêreldbeker 1973 deelgeneem het, het die Wes-Indiese span sy internasionale buiging tydens die 1975/76-seisoen teen Australië gemaak. Die reeks het onbeslis geëindig, net soos die reeks een jaar later later teen Indië. Aan die Vrouekrieketwêreldbeker 1978 het die span vanweë ’n finansiële tekort nie deelgeneem nie. In 1979 het die span ’n toer na Engeland aangepak, waar hulle die toetsreeks met 0–2 verloor het, maar in die EDI-reeks met 1–1 gelykop gespeel het.

Ná hierdie toer het dit 24 jaar geneem voordat Wes-Indië weer op internasionale vlak verskyn het. In 1982 het hulle geweier om aan die Vrouekrieketwêreldbeker 1982 in Nieu-Seeland deel te neem, nadat die All Blacks teen Suid-Afrika se vanweë sy apartheidsbeleid geskorste Springbokke gespeel het. Hulle het eers weer tydens die Vrouekrieketwêreldbeker 1993 in Engeland in ’n internasionale wedstryd gespeel. Hulle het onder hul kaptein Ann Browne slegs oorwinnings oor Denemarke en Ierland aangeteken. Tydens die Vrouekrieketwêreldbeker 2005 het Wes-Indië twee oorwinnings aangeteken, maar met sy vyfde groepplek is die span uitgeskakel. Ná sy regstreekse Vrouekrieketwêreldbeker 2009-kwalifisering het die span onder sy kaptein Merissa Aguilleira vir die eerste keer vanuit die groepfase gevorder en in die vyfde plek geëindig. Die opkoms van T20I-krieket het aan die span nuwe geleenthede besorg. Tydens die heel eerste T20I-vrouewêreldbeker 2009 is hulle egter in die groepfase uitgeskakel. Tydens die reeks in November 2009 teen Engeland het die Windies beide die EDI- en die T20I-reeks beklink.

Ná ’n oorwinning oor Engeland in die groepfase van die T20I-vrouewêreldbeker 2010 het Wes-Indië vir die eerste keer die halfeindrondte van ’n wêreldbekertoernooi gehaal. Tydens die volgende T20I-vrouewêreldbeker 2012 het die span ook daarin geslaag, hoewel hulle weer teen Australië vasgeval het. Tydens die Vrouekrieketwêreldbeker 2013 het die Windies in die groepfase die Australiërs geklop en as groepwenner die eindstryd gehaal. Daar is hulle egter deur dieselfde opponent verslaan. Tydens die T20I-vrouewêreldbeker 2014 het Wes-Indië in die halfeindstryd teen Australië verloor. Onder hul nuwe kaptein Stafanie Taylor het die span tydens die T20I-vrouewêreldbeker 2016 vir die eerste keer in die eindrondte oor Australië geseëvier en daarmee hul eerste T20I-vrouewêreldbekertitel ingepalm.

Die Vrouekrieketwêreldbeker 2017 het teleurstellend verloop, nadat Wes-Indië ná ’n lang tydperk weer in die groepfase uitgeskakel is. Tydens die T20I-vrouewêreldbeker 2018 het die Windies na die halfeindrondte deurgedring, maar tydens die T20I-vrouewêreldbeker 2020 is hulle ook in die groepfase uitgeskakel. Tydens die Vrouekrieketwêreldbeker 2022 het die span die halfeindrondte gehaal, maar teen Australië vasgeval. Tydens die T20I-vrouewêreldbeker 2023 is hulle weer in die groepfase uitgeskakel.

## Vlag en himne 
duimnael|links|Vlag van die Wes-Indiese Krieketraad en -span tussen 1999 en 2017
duimnael|links|Die Windies-vlag wat tot in 1999 gebruik is
Die meeste krieketspelende lande gebruik hul eie nasionale vlae tydens internasionale krieketwedstryde. Aangesien die Wes-Indiese vrouekrieketspan ’n verskeidenheid onafhanklike lande en afhanklike gebiede verteenwoordig, gebruik hulle nie ’n nasionale vlag nie. Die Wes-Indiese Krieketraad gebruik derhalwe ’n embleem met ’n palmboom en krieketpaaltjies op ’n klein sonnige eiland. Dié embleem, op ’n maroen agtergrond, vorm die Wes-Indiese vlag. Die agtergrond het soms ’n wit baan bo ’n groen baan wat deur ’n maroen baan verdeel word, wat horisontaal deur die middel van die agtergrond loop. Voor 1999 het die WIKR ’n soortgelyke embleem met ’n koolpalm op ’n eiland gebruik, maar daar was nie paaltjies nie en pleks van die son is die sterrebeeld Jagter uitgebeeld. Dit is in 1923 ontwerp deur Sir Algernon Aspinall, die destydse sekretaris van die Wes-Indiese Komitee. Teen dieselfde tyd in die 1920’s was die voorgestelde leuse vir die Wes-Indiese span *Nec curat Orion leones*, afgelei van ’n aanhaling deur Horatius, waarvolgens Orion, simbolies vir die Wes-Indiese XI wat nie skrik vir die leeus [van Engelse krieket] nie.

Aangesien die span tydens internasionale wedstryde en toernooie as ’n nasionale span beskou en voor elke wedstryd ’n volkslied gespeel word, was ná die ontbinding van die Wes-Indiese Federasie nie duidelik watter volkslied gebruik sou word nie. Aanvanklik is die volkslied van die kaptein se tuisland gespeel. In onlangse jare word tydens IKR-toernooie *Rally Round the West Indies…Now and Forever* wat deur die Trinidadse komponis David Rudder in 1988 saamgestel is, as die span se himne gebruik.

## Spelers 
### Spelerstatistieke 
Daar het altesaam 29 spelers toets-, 103 spelers EDI- en 56 spelers T20I-wedstryde vir Wes-Indië gespeel. Vervolgens die spelers wat vir die Wes-Indiese span die meeste lopies aangeteken en die meeste paaltjies geneem het.

#### Lopies 
#### Paaltjies 
### Spankapteins 
Tot op hede was drie spelers reeds die kaptein vir Wes-Indië tydens ’n toetswedstryd, 17 tydens ’n EDI en sewe tydens ’n T20I.

## Rekords 
### Toetsrekord teen ander lande 
### EDI-rekord teen ander lande 
### Vrouekrieketwêreldbekerrekord 
### T20I-rekord teen ander lande 
### T20I-vrouewêreldbekerrekord 
## Sien ook 
* Wes-Indiese nasionale krieketspan

## Verwysings 
## Eksterne skakels 
*  Krieket Wes-Indië se amptelike tuisblad
*  Wes-Indiese spelersvereniging
*  Wes-Indië-vroue op ESPNcricinfo
*  Wes-Indië by die IKR